اس تلاش وجستجو نے حضرت عبد اللہ ابن عمر رضی اللہ تعالیٰ عنہ کو حدیث کا دریا بنادیا تھا جس سے ہزاروں لاکھوں مسلمان سیراب ہوئے ، ان کی ذات سے حدیث کا وافر حصہ اشاعت پزیر ہوا،حضرت عبد اللہ ابن عمرؓ آنحضرت ﷺ کے بعد ساٹھ سال سے زیادہ زندہ رہے ، اس میں آپ کا مشغلہ صرف علم کی اشاعت تھا ، اسی لیے آپ نے کوئی عہدہ قبول نہیں کیا کہ اس سے یہ مبارک سلسلہ منقطع ہو جاتا ، مدینہ منورہ میں مستقل حلقہ درس تھا ، اس کے علاوہ اشاعت کے لیے سب سے بہترین موقع حج کا تھا ، جس میں تمام اسلامی ملکوں کے مسلمان جمع ہوتے تھے ، چنانچہ آپ اس موقع پر فتوی دیتے تھے ، اس سے بہت جلد مشرق سے مغرب تک احادیث پھیل جاتی تھیں،لوگوں کے گھروں پر جاکر حدیث سناتے تھے،زید بن اسلم اپنے باپ سے روایت کرتے ہیں کہ وہ عبد اللہ ابن عمرؓ کے ساتھ عبد اللہ بن مطیع کے یہاں گئے،عبد اللہ نے خوش آمدید کہا اوران کے لیے فرش بچھایا،انھوں نے کہا میں اس وقت تمھارے پاس صرف ایک حدیث سنانے کی غرض سے آیا ہوں ،رسول اللہ صلی اللہ علیہ وسلم فرماتے تھے جس شخص نے ( امیر کی ) اطاعت سے دستبرداری کی وہ قیامت کے دن ایسی حالت میں آئے گا کہ اس کے پاس کوئی دلیل نہ ہوگی اور جو شخص جماعت سے الگ ہو کر مرا وہ جاہلیت کی موت مرا۔
Entity: مسلمان — Type: /religion